《廉溪》
宋代·陈舜俞

岂无城中居，高墙围大屋。
爱此原野间，山静溪水绿。
人家买良田，岁取十千谷。
我耕山下土，所获亦以足。
藜羹佐渊鱼，晨炊买樵木。
客来好风日，浊酒醉篱菊。
主人去微官，归意常欲速。
画图随行李，林囿日在目。
公卿为之赋，佳句满瑶轴。
年来请便郡，旦暮戒童仆。
乘霜归荒径，趁雨添新斸。
应恨公未归，公贫犹待禄。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。